
Ecetes cékla és zöld paradicsom minőségi paramétereinek vizsgálata

Magyarországon elterjedt a különféle savanyúságok fogyasztása. Ismert változata ennek a tartósítási formának az ecetes felöntőlével történő savanyítás. Fontos az ecet és víz aránya, a só és a cukor mennyisége, a fűszerezés, valamint a megfelelő tárolás is.
Szakdolgozatomhoz céklát és zöld paradicsomot savanyítottam. Elkészítettem a nagymamámtól megtanult régi receptet, valamint még 4 különböző mintát, ahol az ecet mennyiségét növeltem vagy csökkentettem. Így készítettem el 5 különböző ecetkoncentrációjú mintát, amiket 6 hónapos tárolási próba alá vetettem.
Minden hónapban megvizsgáltam minden ecetkoncentrációból egyet, mindkét zöldségből. Nyomonkövettem a tömegének változását, színértékeit, állományát, a zöldség és lé pH-ját, valamint érzékszervi tulajdonságait.
A cékla esetében a nyers zöldséghez képest a tömeg növekedésnek indult, felszívta az ecetes levet, ez érzékelhető volt mind a 6 hónapban. Színét az ecetesebb levek erősen befolyásolták, sokkal fakóbb volt, mint az alap receptúrájú felöntőlével rendelkező minta. A lé és zöldség pH-ja befolyásolta egymást, a kevesebb ecetet tartalmazó felöntőlevek pH-jára hatással volt a cékla pH-ja. A zöldség állományát roncsolta az ecetesebb lé, kevésbé volt roppanós. Érzékszervileg a kevésbé ecetes minták kedvezőbbek voltak, viszont eltarthatóság szempontjából nem voltak előnyösek.
A zöld paradicsom tömegét az ecetes levek csökkentették a nyers zöld paradicsomhoz képest. Színéről el lehet mondani, hogy zöldes jellegét a különböző ecetkoncentrációk csak kis mértékben befolyásolták, jelentős változást nem lehetett a színértékek alapján érzékelni. Állományát jobb roncsolta az ecetesebb felöntőlé, mint a kevésbé ecetes. Érzékszervileg minden minta megfelelő volt, viszont a legkedveltebb az alap minta volt.
Az eredmények a 6 hónap során igazolták, hogy a nagymamám által megtanított régi savanyúság recept minden szempontból előnyös. A cékla lilás színe, roppanóssága, valamint tömegének változása az 5. hónapra bebizonyította a recept pozitív tulajdonságait. A zöld paradicsom esetében az állaga, tömege és íze megértelműen igazolta, hogy ez a recept előnyösebb a többi ecetkoncentrációjú mintánál. Viszont a kísérlet igazolta azt is, hogy a többi ecetkoncentrációjú minta tulajdonságai is kedvezőek lehetnek a 3-4. hónapban, vagy ennél korábbi hónapokban.



